**Îmi este teamă**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E linişte, mi-e cald şi-mi este teamă

Că te-am găsit, că poate-am să te pierd

Şi n-o s-auzi cum inima te cheamă -

Un vis cu flori de-april în care cred,

Că vei strivi sărutul de pe talpă

Pe care ţi-l strecor în aşternut,

Când te privesc şi-mi spui, suav, în şoaptă:

“Ce bine-mi pare că ne-am cunoscut”.

E cald, mi-e bine şi îmi este teamă

Când rătăceşti desculţă-n visul meu

Şi vrei să-mi înfloreşti gingaşă-n palmă,

Magnolie... te voi dori mereu.

Din volumul Ceremonia Iubirii -

Editura Rovimed Publishers Bacău - 2013